Diari Oficial de la Generalitat Valenciana


Sumari del DOGV 9896, del 18-07-2024 (2024/7225)

DECRET 85/2024, de16 de juliol, del Consell, pel qual s’aproven les bases reguladores i es concedixen ajudes per a pal·liar els danys produïts per l’incendi forestal que es va originar el 23 de març de 2023 al municipi de Villanueva de Viver.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9896

Data del DOGV
:   18-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/7225

CVE
:   AOVX-U-2521-9447

Data del document
:   16-07-2024

Organisme emissor
:   Conselleria de Justícia i Interior

Tipus de document
:   Decret

Descriptors 

:   * ajuda pública
    * incendi
    * lluita contra incendis

PREÀMBUL

El Consell, el 14 d’abril de 2023, va acordar l’inici de les actuacions per a pal·liar els danys produïts per l’incendi forestal que es va originar el 23 de març de 2023 en el municipi de Villanueva de Viver. A este efecte, el referit acord va atribuir a la persona titular de la direcció de l’Agència Valenciana de Seguretat i Resposta a les Emergències la coordinació de totes les actuacions dels diferents departaments del Consell i amb altres administracions públiques, en relació amb les accions que s’hagen de desenvolupar per a aconseguir la tornada a la normalitat, al més prompte possible, de tots els municipis afectats per l’incendi forestal a què es referix l’acord esmentat.

Este acord establia un termini perquè les corporacions locals dels municipis afectats per l’incendi forestal presentaren les estimacions dels danys en infraestructures i béns públics, en instal·lacions i infraestructures agràries, o d’altres sectors econòmics diferents del forestal, i en béns mobles i immobles de persones físiques o jurídiques en la part que, encara que es dispose d’assegurança, no estiga coberta per este; així com, si és el cas, dels gastos extraordinaris que, amb caràcter urgent, s’hagen hagut d’efectuar a conseqüència de l’incendi forestal fins al 31.03.2023, data en què este es va donar per controlat, i sempre que el seu objectiu haja sigut el funcionament dels serveis públics essencials o imprescindibles per a garantir la vida i seguretat de les persones. Per a dur a terme les estimacions de danys corresponents i per a la tramitació de les ajudes, l’Agència Valenciana de Seguretat i Resposta a les Emergències va proporcionar suport a les corporacions locals mitjançant la posada en funcionament d’una oficina de resposta integral a l’emergència, situada en el municipi de Montanejos, que també va servir de punt d’informació i assessorament per a les corporacions locals i la ciutadania afectada per l’incendi. Dins d’este termini, van ser presentades les estimacions dels danys dels municipis afectats per l’incendi forestal a què es referix l’acord esmentat.

En aplicació de la Llei 13/2010, de 23 de novembre, de la Generalitat, de protecció civil i gestió d’emergències de la Generalitat, l’1 de febrer de 2017 es va constituir, davall la presidència del president de la Generalitat, la Comissió Interdepartamental per al Seguiment i Coordinació de la Postemergència, així com l’Oficina Única Postemergència, regulades pel Decret 163/2016, de 4 de novembre, del Consell.

Amb posterioritat, es va procedir a la determinació dels departaments competents de la Generalitat, i es va dur a terme, en el marc de l’Oficina Única Postemergència, una avaluació tècnica de les valoracions presentades d’acord amb el que s’establix en l’acord del Consell, així com a la determinació dels procediments per a dur a terme les mesures que correspongueren.

A conseqüència de tot això, s’ha elaborat una proposta tècnica, que ha sigut assumida pel director de l’Agència Valenciana de Seguretat i Resposta a les Emergències i elevada a la Comissió Interdepartamental en la reunió del 25 d’abril de 2024, amb indicació dels municipis afectats, el tipus d’actuació i els imports que s’han d’atendre amb càrrec a la línia pressupostària S1066, del capítol IV, en el programa 221.B00, Emergències, protecció civil i extinció d’incendis, dels pressupostos de l’exercici 2024 de la Generalitat.

Les ajudes a les quals es referix este decret van dirigides a la realització d’actuacions per a pal·liar els danys produïts en els municipis afectats per l’incendi forestal que es va originar el 23 de març de 2023 en el municipi de Villanueva de Viver. No procedix, per tant, efectuar una comparació i valoració entre estos danys per a donar prioritat als uns sobre els altres, sinó que el que es pretén és donar cobertura a estes actuacions de manera equitativa.

Per tant, en les ajudes a les quals es referix este decret, atesa la intensitat de l’incendi, l’extensió que es va veure afectada per este i els efectes catastròfics que va originar, que s’han de reparar al més prompte possible, concorren circumstàncies singulars i raons d’interés públic, social, econòmic i humanitari que dificulten la seua convocatòria pública i que justifiquen l'atorgament en règim de concessió directa, de conformitat amb el que disposa l’article 168.1.c) de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

El Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, assigna a la Conselleria de Justícia i Interior, entre d’altres, les competències en matèria de situacions d’emergència.

Per tot això, de conformitat amb l'article 160.1.a) de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, en relació amb el que es preveu en la Llei 5/1983, de 30 de desembre, de la Generalitat, del Consell, a proposta de la consellera de Justícia i Interior i prèvia deliberació del Consell, en la reunió de 16 de juliol de 2024,

DECRETE

*Primer. Objecte*

1. Aprovar les bases reguladores de les ajudes directes als ajuntaments que s’indiquen en l’annex, en la quantia i distribució que s’indica, per a realitzar accions dirigides a pal·liar els danys produïts per l’incendi forestal que es va originar el 23 de març de 2023 en el municipi de Villanueva de Viver, i concedir les ajudes indicades que es finançaran amb càrrec a la línia S1066 denominada «Ajudes gastos corrents, cap. IV», del capítol IV, en el programa 221.B00, Emergències, protecció civil i extinció d’incendis, dels pressupostos de l’exercici 2024 de la Generalitat.

2. Les ajudes s’han de destinar a actuacions de reparació dels danys produïts per este incendi forestal en les infraestructures i els béns públics, en les instal·lacions i infraestructures agràries, o d’altres sectors econòmics diferents del forestal, i en béns mobles i immobles de persones físiques o jurídiques en la part que, encara que es dispose d’assegurança, no estiga coberta per este; així com, si és el cas, dels gastos extraordinaris que, amb caràcter urgent, s’hagen hagut d’efectuar a conseqüència de l’incendi forestal fins al 31.03.2023, data en què este es va donar per controlat, i sempre que el seu objectiu haja sigut el funcionament dels serveis públics essencials o imprescindibles per a garantir la vida i seguretat de les persones.

3. No seran subvencionables, d’acord amb este decret, les indemnitzacions, el lucre cessant ni les actuacions dirigides a l’execució d’obra nova o a la millora de les infraestructures i béns públics existents, les infraestructures agràries i els immobles.

4. Les ajudes concedides tenen caràcter complementari i són compatibles en concurrència amb altres subvencions, indemnitzacions, ajudes, ingressos o recursos, procedents de sistemes públics o privats, nacionals o internacionals, o d’altres administracions públiques, fins al límit del valor del dany produït.

*Segon. Règim jurídic*

Les ajudes es regiran per la Llei 38/2003, de 17 de novembre, general de subvencions; pel seu reglament de desenvolupament, aprovat pel Reial decret 887/2006, de 21 de juliol; i per la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en els aspectes que no preveu este decret.

*Tercer. Beneficiaris*

1. Són beneficiaris d’estes ajudes els ajuntaments afectats per l’incendi forestal que es va originar el 23 de març de 2023 en el municipi de Villanueva de Viver que s’indiquen en l’annex, en la quantia i distribució que s’indica, per a realitzar accions dirigides a pal·liar els danys produïts per este incendi forestal.

2. Este decret no requerix la seua notificació a la Comissió Europea, d’acord amb els articles 1.3 i 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, per tractar-se d’ajudes destinades a reparar els perjuís causats per desastres naturals o per altres esdeveniments de caràcter excepcional, expressament declarades compatibles en l’article 107.2.b) del Tractat de funcionament de la Unió Europea.

*Quart. Import de les ajudes*

1. S’aproven ajudes per un import global màxim de 325.349,59 euros destinades als ajuntaments que s’indiquen en l’annex, en les quanties indicades en este, per a realitzar les actuacions necessàries per a pal·liar els danys produïts per l’incendi forestal al qual es referix este decret.

2. Estes ajudes s’atorguen en règim de concessió directa a l’empara de l’article 168.1.c) de la Llei 1/2015, en virtut de les circumstàncies de les quals es va deixar constància en l’Acord de 14 d’abril de 2023, del Consell, d’inici de les actuacions per a pal·liar els danys produïts per l’incendi forestal que es va originar el 23 de març de 2023 en el municipi de Villanueva de Viver, publicat en el *Diari Oficial de la Generalitat Valenciana*  núm. 9579, de 20 d’abril de 2023.

3. El pagament de les quanties atorgades als ajuntaments s’efectuarà mitjançant el lliurament anticipat del 100 % de l’import de l’ajuda, una vegada s’haja comunicat i acceptat.

*Quint. Finalitat*

Els imports, que tindran la consideració d’ajudes directes, es destinaran, per part dels ajuntaments indicats en l’annex, exclusivament a l’execució d’actuacions per a pal·liar els danys produïts per l’incendi forestal al qual s’al·ludix en l’article anterior, de conformitat amb les valoracions presentades.

*Sext. Actuacions previstes*

Les ajudes que es concedixen en este decret es podran destinar a cobrir els gastos següents, pels imports i amb les condicions que s’indiquen:

a) Els gastos extraordinaris que, amb caràcter urgent, hagen hagut d’efectuar els ajuntaments a conseqüència de l’incendi forestal fins al 31.03.2023, data en què este es va donar per controlat, i sempre que el seu objectiu haja sigut el funcionament dels serveis públics essencials o imprescindibles per a garantir la vida i seguretat de les persones. La quantia de les ajudes podrà ser de fins al 100 % del valor dels gastos extraordinaris realment efectuats. A este efecte, s’exclouen d’este concepte els treballs que s’han dut a terme amb mitjans propis de la corporació local, siguen materials, com ara maquinària, ferramentes, etc., o humans, entenent per tal el personal contractat amb anterioritat als fets causants, quan estos s’hagen realitzat dins de la jornada laboral ordinària. En cap cas seran objecte d’estes ajudes els gastos de personal generats pels bombers, la policia local, protecció civil i altres de caràcter anàleg.

b) Els gastos de la reparació dels danys en infraestructures i béns públics, dels danys que hagen pogut patir les instal·lacions i infraestructures agràries, o d’altres sectors econòmics diferents dels forestals, i dels possibles danys en béns mobles i immobles de persones físiques o jurídiques en la part que, encara que es dispose d’assegurança, no estiga coberta per este:

b.1) Danys en infraestructures i béns de titularitat municipal. Fins al 100 % del valor de la reparació dels danys produïts per l’incendi forestal. Els gastos imputables a estes ajudes poden comprendre, a més dels imports d’execució de l’actuació, els honoraris de redacció del projecte i la direcció de l’actuació, en la part proporcional a l’actuació executada amb esta ajuda.

Quedaran excloses d’este concepte les infraestructures de generació, transport i distribució d’energia elèctrica i les instal·lacions de telecomunicació.

b.2) Danys en instal·lacions i infraestructures agràries o d’altres sectors econòmics diferents del forestal. Fins al 100 % del valor dels danys produïts per l’incendi forestal. Per a la valoració del càlcul de les ajudes s’han tingut en compte els aspectes següents:

b.2.1) Danys en instal·lacions i infraestructures agrícoles:

Reposició del cultiu afectat segons els mòduls següents:

Garrofera: 2.208,00 euros/ha

Ametler: 2.208,00 euros/ha

Cítrics: 6.933,00 euros/ha

Fruiters: 4.459,70 euros/ha

Olivera: 2.143,55 euros/ha

Vinya: 2.451,80 euros/ha

Tòfona: 4.034,00 euros/ha

En el cas que es realitze una poda d’emergència s’aplicarà el 40 % del valor dels mòduls anteriors.

A més de l’anterior, també són imputables a estes ajudes els gastos de reparació de les instal·lacions associades a l’explotació.

Es mantindrà el cultiu durant almenys 4 anys des de la finalització del termini d’execució i justificació de l’ajuda rebuda.

b.2.2) Danys en instal·lacions i infraestructures ramaderes:

Explotacions ramaderes semitancades i/o obertes: 170,00 euros/m²

Explotacions ramaderes tancades: 325,00 euros/m²

Tancat ramader: 5,63 euros/m

A més de l’anterior, també són imputables a estes ajudes els gastos de reparació del tancat elèctric.

b.2.3) Danys en instal·lacions i infraestructures cinegètiques:

Sembres cinegètiques: 615,00 euros/ha

Punts artificials d’alimentació (menjadores): 402,25 euros/u.

Punts artificials d’aigua (abeuradors): 201,00 euros/u.

Senyalització: 10,60 euros/u.

Tancat cinegètic: 5,63 euros/m

b.2.4) Danys en instal·lacions i infraestructures apícoles:

Compra de buc cremat: 80,50 euros per buc

Senyalització d’abellar: 5,00 euros/u.

b.2.5) Danys en murs de maçoneria en sec.

Reconstrucció de murs de maçoneria en sec: 186,24 euros/m³

b.3) Danys en béns mobles i immobles de persones físiques i jurídiques que, encara que disposen d’assegurança, no estiguen coberts per esta. Les quanties de les ajudes seran les següents:

b.3.1) Per destrucció total de la vivenda, fins al 100 % dels danys valorats, els quals no poden superar els 15.120 euros, si és una vivenda habitual, i els 12.118 euros, si és una vivenda no habitual.

b.3.2) Per danys que afecten les estructures de la vivenda, fins al 50 % dels danys valorats, els quals no poden superar els 10.320 euros, si és una vivenda habitual, i els 8.974 euros, si és una vivenda no habitual.

b.3.3) Per danys que no afecten les estructures de la vivenda, fins al 50 % dels danys valorats, els quals no poden superar els 5.160 euros, si és una vivenda habitual, i 4.062 euros, si és una vivenda no habitual.

b.3.4) Per danys en l’equipament personal i domèstic bàsic de la vivenda, una quantitat corresponent al cost de reposició o reparació dels estris afectats, que no podrà ser superior a 2.580 euros, si és una vivenda habitual, i a 1.474 euros, si és una vivenda no habitual.

A l’efecte de les ajudes previstes en este apartat, s’entén per vivenda habitual la que constituïx el domicili efectiu, continuat i permanent de la unitat familiar o de convivència.

*Sèptim. Obligacions de les entitats locals*

Les corporacions locals han d’assumir les obligacions següents:

a) Dur a terme les actuacions previstes en un termini de fins a 12 mesos comptats des de l’endemà de la publicació d’este decret en el *Diari Oficial de la Generalitat Valenciana*. S’haurà de disposar de totes les autoritzacions sectorials necessàries per a l’execució de les actuacions, la concessió d’esta ajuda no suposa l’obtenció de l’autorització per a l’execució d’estes.

b) Presentar, dins del termini indicat en l'apartat a), davant la Subdirecció General d'Emergències de l'Agència Valenciana de Seguretat i Resposta a les Emergències, una memòria tècnica final, que certifique la correcta realització de les diferents actuacions dutes a terme amb l'ajuda objecte del present decret, indicant, per a cada infraestructura o ben públic, l'estat en el qual es trobava abans i després de l'incendi forestal, les actuacions realitzades i el cost de cadascuna d'elles.

c) Justificar, dins del termini indicat en l’apartat a), davant la Subdirecció General d'Emergències de l'Agència Valenciana de Seguretat i Resposta a les Emergències, mitjançant un certificat expedit per l’òrgan de la secretaria-intervenció, o de l’interventor o interventora municipal, la totalitat dels gastos efectuats fins al 100 % de l’aportació efectuada, incloent-hi una llista completa amb el desglossament de cada un dels gastos efectuats que especifique el capítol de gasto i el tipus de l’actuació; així com la documentació establida en l’article 75 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions. En el cas de les actuacions realitzades directament pels beneficiaris de les ajudes, la justificació es podrà realitzar mitjançant declaració responsable, i es consideraran els imports següents: pel que fa al personal, 56,75 euros/jornal i pel que fa a la maquinària, maquinària de més de 50 CV, 25 euros/hora, i maquinària de menys de 50 CV, 10 euros/hora.

d) Comunicar, dins del termini indicat en l’apartat a), a la Subdirecció General d'Emergències de l'Agència Valenciana de Seguretat i Resposta a les Emergències, altres ajudes rebudes per a cada una de les actuacions efectuades.

e) Reintegrar els fons percebuts que no s’hagen justificat degudament dins del termini i en la forma corresponent davant de l’Agència Valenciana de Seguretat i Resposta a les Emergències, en aplicació de l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions i en l’article 37 de la Llei 38/2003, de 17 de novembre, general de subvencions.

f) Sotmetre’s a les actuacions de comprovació que, respecte de la gestió d’estos fons, duga a terme el personal tècnic competent en les matèries objecte d’estes ajudes, així com a les actuacions de control financer que efectue la Intervenció de la Generalitat i als procediments fiscalitzadors de la Sindicatura de Comptes.

*Octau. Control d’actuacions*

La Generalitat efectuarà un control de les actuacions de reparació dels danys objecte d’este decret que consistirà en la realització d’un control de camp sobre un mínim del 10% de les sol·licituds presentades i del 10% del total de l’ajuda concedida, seleccionades mitjançant un procediment aleatori corregit per criteris de factors de risc.

*Nové. Efectes*

Este decret tindrà efecte des de l’endemà de la publicació en el *Diari Oficial de la Generalitat Valenciana*.

Contra el present acte o decret, que posa fi a la via administrativa, podrà interposar-se, amb caràcter potestatiu, recurs de reposició davant el mateix òrgan que el va dictar, en el termini d'un mes, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé si es tracta d'una administració pública, podrà realitzar el requeriment a què es referix l'article 44 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos des de la publicació; o per contra podrà interposar-se directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, en el *Diari Oficial de la Generalitat Valenciana*. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.

  

València, 16 de juliol de 2024

Carlos Mazón Guixot

President de la Generalitat

Salomé Pradas Ten

Consellera de Justícia i Interior

Esta disposició conté annexos. Consulteu-ne la versió en PDF.